Erasmus+ Németország

Lahr, 2019.03.23.-2019.03.29.

 Az Erasmus+ Join the European Table aktuális témája a bevándorlás és az integráció. A projektben résztvevő hat ország (Magyarország, Németország, Görögország, Spanyolország, Lengyelország, Franciaország) legutóbbi találkozójának helyszíne Lahr, Németország volt. Minden országból hat tanuló és két tanár vett részt az egy hétig tartó projektmegbeszélésen.

 Március 23-án érkeztünk meg Németországba. Az első napon mindenkinek volt lehetősége megismerkedni a befogadó családjával.

 A vasárnap egy kirándulással indult a Fekete-erdőbe. A kirándulás alatt egy tradícionális étterembe is elvittek minket. Ebéd után a Badeparadies nevű akvaparkban tudtunk kikapcsolódni, majd meglátogattuk a Titisee-tavat.

 A hét köszöntő beszédekkel indult, a vendégeket többek között az iskola igazgatója is üdvözölte. A beszédek után körbevezettek minket az iskolában és sor került az egyes országok által készített videók bemutatására is.

 Kedden meghallgattunk néhány előadást a városban dolgozó, bevándorlással foglalkozó szakértőktől. Az előadások után tudtunk kérdezni is tőlük a munkájukról. Délután elkezdődtek a workshopok, melyek között szerepelt egy asztal összeállítása, barkácsolása asztalosként dolgozó bevándorlók segítségével, egy asztalterítő kidíszítése, ebook készítése.

 A szerdai nap az előző napon megkezdett munkák befejezésével zajlott, illetve az ebookos csoport részt vett egy, az integrációs folyamatba bekapcsolódott diákoknak tartott tanórán. Délután szabad programot kaptunk, így mindnyájan elmentünk a közelben lévő Freiburgba várost nézni.

 Csütörtökön közösen elutaztunk Strassbourgba, ahol meglátogattuk az egyetemet és az Európai Parlamentet, valamint sétálhattunk Strassbourg belvárosában. Így láthattuk a katedrálist, valamint a város történelmi La Petit France nevű részét.

 Péntek volt a projekttalálkozó utolsó napja. Kezdésként minden csoport bemutatta, hogy mivel foglalkozott a héten, majd részt vehettünk néhány tanórán, végül pedig a többi diákkal együtt megnéztük a hétről készült videót. A napot egy nagyszerű hangulatú búcsúbulival zártuk.

 Az egész hét nagyon gyorsan eltelt, mivel mindannyian igen jól éreztük magunkat. Sok újat tanultunk és pár új külföldi barátra is szert tehettünk.